Chrám svätého Ondreja (Sofia)

Chrám svätého Ondreja () je chrám Bulharskej pravoslávnej cirkvi z prvej polovice 20. storočia, ktorý sa nachádza sa v meste Sofia v oblasti Sofia v juhozápadnom Bulharsku. Je zasvätený svätému apoštolovi Ondrejovi.

Budova má pridelený štatút kultúrnej pamiatky miestneho významu.

Sofijský Chrám svätého Ondreja je jediný chrám, ktorý je zasvätený ako pamätník venovaný bulharským opolčencom (bulharské dobrovoľnícke vojenské jednotky z druhej polovice 19. storočia a začiatku 20. storočia), ktorí bojovali v rusko-tureckej osloboditeľskej vojne, srbsko-bulharskej vojne v roku 1885, ako aj tých, ktorí boli členmi Macedónsko-adrianopolského opolčenského hnutia (teda opolčencov, ktorí sa zúčastnili udalostí prvej balkánskej, ako aj medzispojeneckej vojny).

 Iné názvy 
Chrám je známy aj ako Chrám-pamätník svätého apoštola Ondreja Prvopovolaného (), alebo len Chrám svätého apoštola Ondreja Prvopovolaného ().

 Lokalita 
Pohľad na západnú časť chrámu so zvonicou|náhľad|vľavo
Chrám svätého Ondreja sa nachádza v meste Sofia v rajóne Serdika v štvrti Baništora na ulici „Opălčenska“ (, doslova Opolčenská ulica) č. 112.

 Dejiny 
V roku 1925 vyslovil sofijský metropolita a neskorší exarcha Stefan na vtedy najvyššom mieste v rámci Sofie, v štvrti Baništora želanie, aby sa na mieste postavil nový chrám, ktorý by bol venovaný spomienke päťdesiateho výročia bojov v Šipčenskom priesmyku. Na účel výstavby nového chrámu venovalo predstavenstvo sofijského okresu pozemok medzi ulicami „Opălčenska“, „Strandža“, „Struga“ a „Kavala“. Za vedúceho zodpovedného za založenie komisie na výstavbu chrámu bol určený Vasilij Davidov, predstaviteľ zo sofijského Chrámu svätého Mikuláša Sofijského. Komisia hneď po založení začala so zbierkou prostriedkov na výstavbu.

Chrám bol postavený v priebehu roku 1926, pričom pôvodne to mal byť len dočasný chrám, ktorý bol postavený vo forme kaplnky a mal slúžiť do doby, než bude na mieste postavený veľkolepý chrám, ktorý by bol podobný Chrámu svätého Alexandra Nevského. Prvá božská liturgia bola v chráme odslúžená 13. decembra 1926.

Výstavbu nového chrámu, ktorý by nahradil pôvodne dočasne postavenú budovu prerušil začiatok druhej svetovej vojny. V roku 1944 bola budova chrámu vážne poškodená v dôsledku zásahu bombou pri leteckom bombardovaní Sofie. Vtedajší predstaviteľ chrámu, kňaz Vasilij Popdimitrov neskôr vyhlásil, že chrám bude obnovený do troch rokov, čo sa aj stalo a obnova chrámu bola nakoniec dokončená v roku 1948. Po obnovení Bulharského patriarchiátu v roku 1953, vtedajší bulharský patriarcha Kiril navštívil chrám a vyhlásil, že si želá, aby bol čo najskôr dodržaný pôvodný plán a aby bol chrám, čo najskôr prestavaný do pôvodne zamýšľanej veľkolepej podoby. Tieto plány prekazilo zoštátnenie častí pozemku na ktorom chrám stál a výstavba škôlky a lokálnej poštovej stanice. Chrám tak nemohol byť postavený v pôvodne zamýšľanej veľkosti. Nakoniec tak došlo len k rozšíreniu stávajúcej budovy o dve postranné krídla a zvonicu, ktorá bola postavená v priestore nad predsieňou. Rozšírený chrám bol oficiálne vysvätený 2. mája 1972. Svätiteľom bol vikariátny biskup Sofijskej metropoly, Partenij.

V roku 1976 bol budove udelený štatút kultúrnej pamiatky. 

V 20. rokoch 21. storočia prebehli na chráme reštauračné práce, ktoré boli ukončené 9. júna 2024.

 Charakteristika 
Chrám predstavuje trojloďovú stavbu s vysokou zvonicou postavenou v priestore nad predsieňou.

 Štatút a dôvod pamiatkovej ochrany 
Kategória: kultúrna pamiatka miestneho významu

Rok vyhlásenia: 1976

Dôvod pamiatkovej ochrany: architektonicko-staviteľská a umelecká hodnota budovy

 Galéria 

 Referencie 

 Iné projekty 

Kategória:Pravoslávne chrámy v Bulharsku
Kategória:Kultúrne pamiatky v Bulharsku
Kategória:Stavby v Sofii
Kategória:Kostoly zasvätené svätému Ondrejovi
Kategória:Architektúra z 1926
Kategória:Kostoly postavené po oslobodení Bulharska
Kategória:Pamätníky v Bulharsku